**ALIM – Archivio della Latinità Italiana del Medioevo**

**Paulus Diaconus, Liber de episcopis Mettensibus,**

ed. G.H. Pertz, Monumenta Germaniæ Historica, Scriptores II, Hannoverae 1829, pp. 261-268

p. 261

INCIPIT LIBELLUS DE NUMERO SIVE ORDINE EPISCOPORUM QUI SIBI AB IPSO   
PRAEDICATIONIS EXORDIO IN METTENSI CIVITATE SUCCESSERUNT.   
Postquam, peractis omnibus quae cum Patre pro mundi salute gerenda disposuerat,   
Christus dominus migravit ad coelos, statim ut promisso sancti Spiritus munere   
beati apostoli potiti sunt et confirmati, illico quam unusquisque eorum provinciam   
vel regionem praedicaturus adgredi deberet, communi consilio iuxta divinam   
provisionem sorte decernunt. Singulis igitur ad sibi delegata loca pergentibus, beatus   
Petrus, qui in eorum numero primus erat et quasi dux fortissimus eminebat, ad   
eam quae totius tunc mundi caput erat, hoc est urbem Romuleam, tota alacritate   
contendit, fundata prius apud Antiochiam ecclesia ac suae sedis nomine dedicata.   
Igitur cum Romam pervenisset, illico qui summas quasque urbes in occiduo   
positas Christo domino per verbum fidei subiugaret, optimos eruditosque viros ex suo   
consortio direxit. Tunc denique Apollinarem Ravennam, Leucium Brundisium, Anatolium   
Mediolanum misit. Marcum vero, qui praecipuus inter eius discipulos habebatur,   
Aquilegiam destinavit, quibus cum Hermagoram, suum comitem, Marcus   
praefecisset, ad beatum Petrum reversus, ab eo nihilominus, Alexandriam missus est.   
Ea igitur tempestate cum apud Galliam Belgicam Mediomatricum, quae etiam   
Mettis appellatur, civitas in ipsa Mosellae amnis ripa posita, copiosis populorum turbis   
abundaret, ad eandem beatus Petrus apostolus urbem Clementem nomine, virum   
egregium ac meritis probatum, sublimatum pontificali dignitati direxit, cum quo pariter,   
sicut antiqua tradit relatio, ad eas quae praecipuae erant Galliarum urbes verbo   
fidei obtinendas, alii quoque religiosi doctores ab eodem apostolorum principe missi   
sunt.   
Cum ergo pervenisset beatus Clemens Mediomatricum civitatem, in cavernis,   
ut ferunt, amphitheatri quod extra eandem urbem situm est, hospitium habuit; in   
quo etiam loco oratorium Domino construens, altare in eo statuit, ac beati Petri apostoli   
praeceptoris sui nomine consecravit. Is igitur venerandus sacerdos dum sedula   
admonitione eiusdem urbis populis praedicaret, cooperante sibi divina misericordia,   
maximam ex eis multitudinem a sordidis idolorum cultibus et erroris caecitate liberatam   
ad verae fidei splendorem perduxit, primusque in illis regionibus ostensor iustitiae   
et index veritatis enituit.   
Denique asseverant qui eiusdem loci cognitionem habent, quod in amphitheatro,   
ubi primitus adveniens habitavit, usque in praesentem diem nec serpens consistere   
queat, sed et omnino noxiae pestes locum illum refugiant, unde olim verae salutis   
emanarunt insignia.

p. 262

Successit huic vir Deo plenus Coelestis nomine, qui coelestem vitam cum regni   
coelorum adnuntiatione ducens, exemplis pariter et doctrinis credentium numerum   
dilatavit.   
Post hunc denique regendam suscepit ecclesiam Felix. Deinde Patiens. Post   
haec quintus in ordine Victor. Deinde alius Victor. Posthaec Simeon septimus. Post   
quem Sambatus octavus. Quorum omnium studiis certum est, crevisse Dei ecclesiam,   
quamvis eorum nobis specialiter occulta sunt gesta.   
Rufus vero et Adolfus, qui sunt in numero nonus et decimus, magnis absque   
dubio in vita meritis fulsisse credendi sunt, quando quidem tali etiam post obitum   
fulsere miraculo. Horum denique corpora cum in basilica beati Felicis martyris essent   
humata, sicut ad nos usque decurrit relatio, vir quidam erat religiosus ac de   
animae suae cura sollicitus, qui nocturno tempore, ut privatis orationibus se Domino   
commendaret, universa quae extra muros eiusdem civitatis sita erant oratoria indesinenti   
studio circumire solebat. Hic itaque dum ad praedictam beati Felicis martyris   
pervenisset basilicam, nec tamen ingrediendi ei esset concessa facultas, accessit   
iuxta murum forinsecus ad eam partem qua praedictorum sacerdotum corpora requiescebant,   
atque ibi se in orationem tota mentis intentione prostravit. Qui dum post   
effusas preces ab oratione surrexisset, et in eorum sanctorum honorem ad quorum e   
regione sepulcra oraverat psalmi versiculum, id est Exultabunt sancti in gloria, pronuntiaret,   
mox ab intus vocem subiungentis audivit: laetabuntur in cubilibus suis.   
Successit his sacris viris Firminus, deinde Legontius, de quorum aliquid vita   
praeter nomina nihil ad nos deduxit relatio prisca.   
Accepit deinde tertius decimus venerandus praesul Auctor gubernandam ecclesiam,   
ea tempestate, quando non solum Gallia sed universus pene occidens barbarorum   
saevientium est perpessus saevitiam. De quo viro, quamvis et alia ab eo insignia   
facta credantur, duo tantum ad nostram memoriam eius miracula pervulgata   
sunt. Eo igitur tempore cum reverendus hic praesul vitam cunctis virtutibus decoratam   
duceret, Attila rex Hunorum, omnibus belluis crudelior, habens multas barbaras   
nationes suo subiectas dominio, postquam Gundigarium, Burgundionum regem,   
sibi occurrentem protriverat, ad universas deprimendas Gallias suae saevitiae relaxavit   
habenas. Huius adventu, beatus Servatius Tungrorum episcopus, praecognito, Romam   
ad beatorum apostolorum Petri et Pauli sacratissima corpora perrexit, ut per   
eorum sublime meritum specialiter a Domino impetraret, quatenus irae suae indignationem   
averteret, et Tungrensis urbis populum a tanto exitio liberaret. Tunc ei   
divinitus per eundem beatum Petrum apostolum revelatum est, quod ita caelesti esset   
iudicio definitum, ut universa Gallia barbarorum foret infestationi tradenda, praeter   
beati Stephani levitae et protomartyris situm apud Mettis oraculum, in quo ipsius   
erat pretiosus cruor absque corruptionis labe reconditus. Haec dum sancto Servatio   
revelata fuissent, festinus ad Gallias repedavit, invenitque iam Hunorum examina per   
universas Gallias debacchari. Qui cum ab obsidione Mettensium, pro eo quod eorum   
civitatem inexpugnabilem ob murorum fortitudinem cernerent, recessissent,   
contigit beatum Servatium ipso tempore dum a Roma reverteretur Mettis devenire.   
Qui dum universa, sicut revelatione didicerat, sancto consacerdoti suo Auctori retulisset,   
ad civitatem propriam, hoc est Tungris, reversus est. Nec mora: post eius   
egressionem murus civitatis Mettensis corruit, ingressumque hostibus superna dispositione   
patefecit. Mox vero beatus Auctor traditam civitatem inimicorum gladiis advertens,   
universos parvulos qui necdum sacri fontis abluitionem perceperant, baptisari   
praecepit. Igitur audientes Huni, qui duodecimo exinde miliario situm castrum quod   
Scarponna dicitur obsidebant, Mettensis urbis moenia corruisse, iterato ad eam festina   
celeritate regressi sunt, incendiisque et rapinis universa vastantes, plures e civibus,   
cum eis, qui baptisati fuerant, parvulos interemerunt, reliquos vero qui exitio   
superesse poterant, simul cum sancto Auctore episcopo captivos abducunt. Impletum

p. 263

sane est super beati Stephani levitae et protomartyris domicilio, quod a beatissimo   
Petro apud Romam Christi famulo Servatio fuerat ante praedictum. Nam cum eandem   
basilicam procul furentes barbari adspicerent, ad eam cursim quasi opima spolia captaturi   
properabant, cumque propius accederent, eorum oculis velut ingens saxum ac   
moles solida apparebat. Quam cum, caecati mentibus, manibus per gyrum palparent,   
aditumque ingrediendi quaererent, nihil omnino eis aliud quam naturalis saxi durities   
videbatur. Denique saepius abscedentes, rursumque revertentes, cum se nihil proficere   
cernerent, tandem fatigati discesserunt, suaeque iniquitatis effectu frustrati sunt.   
Quid etiam de hoc oratorio beatus Gregorius, Turonorum episcopus, in suis   
libris narraverit, non silebo. Refert enim: “Priusquam hi hostes venirent, vidisse   
virum fidelem in visu quasi conferentem cum sanctis apostolis Petro ac Paulo beatum   
levitam Stephanum de hoc excidio, ac dicentem: Oro domini mei, ut non permittatis,   
obtentu vestro Mettensium urbem ab inimicis exuri, quia locus in ea est, in quo   
parvitatis meae pignora continentur; sed potius sentiant se populo aliquid me posse   
coram Domino. Quod si tantum facinus populi supercrevit, ut aliud fieri non possit,   
nisi civitas tradatur incendio, saltem vel hoc oratorium non cremetur. Cui illi aiunt:   
Vade in pace, dilectissime frater, oratorium tantum tuum carebit incendio. Pro urbe   
vero non obtinemus, quia dominicae sanctionis super eam sententia iam praecessit.   
Invaluit enim peccatum populi, et clamor malitiae eorum ascendit coram Domino.   
Ideo civitas haec cremabitur incendio. Unde non dubium est, quod horum obtentu,   
urbe vastata, oratorium permansit inlaesum.”   
Igitur exinde hostes dum ad oppidum quod appellatur Decempagos, quod a   
Mettensi urbe triginta milibus abest, pervenissent, quia Deo nostro semper de suis   
servulis cura est, et in ira misericordiam, sicut ait psalmista, non continet, tantae   
subito eosdem Hunos tenebrae circumvallaverunt, ut, quid agerent vel quo se verterent,   
omnino nescirent. Tunc causam tantae calamitatis, ut in tali re opus erat, sollicite   
inquirentes, ab uno ex captivis quos ducebant audiunt, quia propter servum   
caelestis domini, Auctorem episcopum, quem in captivorum numero se vidisse dicebat,   
talia paterentur. Mox igitur facta inquisitione, beatum Auctorem repperiunt;   
quem dum percunctarentur, quod in munere vellet accipere, ut a tanto eos periculo   
liberaret, ille ad haec respondit, sibi nullum aliud gratius posse munus offerri, quam   
si omnes quos ducebant captivos, sinerent ad propria remeare; quod illi si facerent,   
promittit se sine dubio a suo domino impetraturum, ut ab illis quibus tenebantur tenebris   
eruerentur: factumque est. Et mox in universo suo Huni exercitu captivos   
quos ducebant requirentes, eos beato Auctori reddiderunt, a suis, ut eis promissum   
fuerat, cessantibus tenebris, luce reddita, angustiis liberati sunt. Sicque venerabilis   
Christi famulus, dum ad modicum in captivorum sorte deputatus est, multos pariter   
a captivitate resolvit. O quantum potiori gloria de reductis iste civibus triumphavit,   
quam crudeles barbari, qui eos antea quasi victores abduxerant, triumphare potuissent   
Veniamus et ad aliud miraculum, quod eiusdem meritis caelesti est virtute patratum.   
Quodam denique tempore cum in oratorio beati protomartyris Stephani, de   
quo supra retulimus, trabis ab ipso culminis fastigio dissoluta corruisset, marmor   
quod in altari eximii candoris erat, ita confregit, ut in duabus illud partibus omnino   
divideret. Adest beatus Auctor, et cunctis qui aderant pro inlato dispendio contristatis,   
ipse vero fidens in Domino, praecepit easdem fracturas sibi invicem copulari,   
pararique sibi ministeria; quo desuper more solito divini sacrificii munus offerret.   
Stupentibus itaque illis, et quid esset facturus intendentibus, mox salutarem hostiam   
Deo obtulit. Illico omnis illa confractio ita solidata est, quasi antea divisa minime   
fuisset. Est tamen in eodem marmore, quod non mediocriter usque in praesentem   
diem possit admirari. Nam ita apparet hactenus attentius cernentibus quasi divisum;   
sed studiose contrectatum digitis, ita probatur solidum, ut nullius in eo divisionis   
sentiatur indicium. Non est dubium et plura eum miranda patrasse, sed quantus qualisque   
fuerit, ex his quae relata sunt plene potest agnosci.

p. 264

Successit huic quartus ac decimus Aepletius. Deinde quintus decimus Urbicius.   
Sextus decimus Bonolus. Septimus decimusque Terentius. Octavus decimus   
Gunsolinus. Exinde Romanus. Vicesimus denique Fronimus. Post quem Cromatius.   
Deinde Agathander. Tres itaque isti quos praemisimus, sicut in eorum nominibus   
attenditur, de origine credendi sunt emanare Graecorum.   
Post hos rexit ecclesiam Sperus. Deinde Villicus. Tum vicesimus quintus   
Petrus. Vicesimus ac sextus Agiulfus, qui fertur, patre ex nobili senatorum familia   
orto, ex Chlodovei regis Francorum filia procreatus. Post istum extitit nepos   
ipsius, nomine Arnoaldus. Quem secutus est Pappolus.   
Post hos ad regimen aecclesiae beatissimus Arnulfus ascitus est, vir per omnia   
lumine sanctitatis et splendore generis clarus. Qui ex nobilissimo fortissimoque   
Francorum stemmate ortus, ita Dei aecclesiae praefuit, ut et palatii moderator   
existeret. Hic denique et in corpore permanens, simul et post vitae exitum multa   
admiranda perpetravit, quae si quis nosse desiderat, libellum qui de eius spetialiter   
actibus conscriptus est, legat. Unum tamen eius admirabile factum referam, quod   
satis miratus sum quo ordine praeterierit is, qui eius contexuit vitam. Hic denique   
cum poenitentiam pro aliquibus excessibus ageret, contigit ut per Mosellae fluminis   
pontem transiret. Cumque subterfluentium aquarum profundas nec visu penetrabiles   
gurgites cerneret, non dubiae spei fidutiam mente gerens, extractum digito anulum   
in illam aquarum profunditatem proiecit: Tunc, inquiens, me putabo culparum nexibus   
absolutum, quando istum quem proicio recepero anulum. Post aliquot vero annos   
cum ad episcopatus ascendisset officium, ei die quadam piscator quidam piscem   
attulit, quem ille sibi, quia carnibus abstinebat, ad refectionem vespertinam iussit   
praeparari. Cumque eum minister eius officii more solito exenterasset, eundem   
anulum intra ipsius piscis intestinum repperit. Ille factum admiratus, sed rem nesciens,   
beato Arnulfo detulit. Quem ille ut vidit, statim recognovit, ac Deo omnipotenti,   
iam de remissione delictorum fidus, gratias retulit, ac deinceps non remissius   
vitam duxit, sed maiori se potius abstinentia coartavit. Nec dissimiliter pater hic venerabilis   
quam olim Gedeon ille signum a Domino poposcit. Ille etenim indicium   
per vellus in area positum capere voluit, utrum in bello victoriam de inimicis habere   
potuisset; iste anulum in profundissimum fluminis gurgitem proiciens, experiri   
cupiit, utrum de inimicis iam victoriam cepisset. Fortes quidem erant quos ille devicerat,   
sed hii quos iste superaverat fortiores. Haec ego non a qualibet mediocri   
persona didici, sed ipso totius veritatis assertore, praecelso rege Karolo, referente   
cognovi; qui de eiusdem beati Arnulfi descendens prosapia, ei in generationis linea   
trinepos extabat. Nam venerandus iste vir – ut ad superiora redeam – iuventutis   
suae tempore ex legittimi matrimonii copula duos filios procreavit, id est Anschisum   
et Chlodulfum; cuius Anschisi nomen ab Anchise patre Aeneae, qui a Troia in   
Italiam olim venerat, creditur esse deductum. Nam gens Francorum, sicut a veteribus   
est traditum, a Troiana prosapia trahit exordium. Cum igitur hos duos, de quibus   
praemisimus, venerabilis Arnulfus filios haberet, quoniam erat misericors et ad   
pietatis opera semper intentus, utrisque filiis suis coepit suadere, ut ei assensum praeberent,   
quatinus omnes suas facultates ad usus pauperum dispertiret. Tunc maior filius,   
id est Chlodulfus, se hoc posse facere, id est ut portionem sibi debitam patri   
largiretur, omnimodis denegavit; at vero minor filius, id est Anschisus, fidens de   
Christi pietate sibi pluriora condonari, ad omnia quae pater vellet, se libenter obedire   
promittit. Agit venerandus pater gratias filio, et praedicit ei, pluriora eundem quam   
reliquerat habiturum; insuper benedixit eum eiusque cunctam progeniem nascituram   
in posterum. Factumque est. Nam et pluriores Anschiso quam reliquerat divitiae accesserunt,

p. 265

et ita in eo paterna est constabilita benedictio, ut de eius progenie tam   
strenui fortesque viri nascerentur, ut non inmerito ad eius prosapiam Francorum   
translatum sit regnum.   
Et ut hoc agnoscere possis, paucis, adverte, docebo. Anschisus genuit Pippinum,   
quo nihil umquam potuit esse audatius; Pippinus genuit Karolum, viris omnino   
fortissimis conferendum, qui inter cetera et magna bella quae gessit, ita praecipue   
Sarracenos detrivit, ut usque hodie gens illa truculenta et perfida Francorum arma   
formidet. Hic itaque genuit Pippinum, sapientia nihilominus et fortitudine satis clarum,   
qui inter reliqua quae patravit, Wascones iamdudum Francorum ditioni rebelles   
cum Waifario suo principe felicitate mira debellavit et subdidit. Huius item filius   
magnus rex Karolus extitit, qui Francorum regnum, sicut numquam ante fuerat,   
dilatavit. Denique inter plura et miranda quae gessit, Langobardorum gentem   
bis iam a patre devictam, altero eorum rege cui Desiderius nomen erat capto, alteroque,   
qui dicebatur Adelgisus et cum genitore regnantem suo, Constantinopolim   
pulso, universam sine gravi praelio suae subdidit dicioni, et, quod raro fieri adsolet,   
clementi moderatione victoriam temperavit. Romanos praeterea, ipsamque urbem Romuleam,   
iampridem eius praesentiam desiderantem, quae aliquando mundi totius domina   
fuerat, et tunc a Langobardis depressa gemebat, duris angustiis eximens, suis   
addidit sceptris; cunctaque nihilominus Italia miti dominatione potitus est. De quo   
viro nescias, utrum virtutem in eo bellicam, an sapientiae claritatem omniumque liberalium   
artium magis admireris peritiam.   
Hic ex Hildegard coniuge quattuor filios et quinque filias procreavit. Habuit   
tamen, ante legale connubium, ex Himiltrude nobili puella filium nomine Pippinum.   
Natorum sane eius quos ei Hildegard peperit, ista sunt nomina: primus dictus   
est Karolus, scilicet patris ac proavi vocabulo nuncupatus; secundus item Pippinus,   
fratri atque avo aequivocus, tertius Lodobich qui cum Hlothario, qui biennis   
occubuit, uno partu est genitus; ex quibus iam Deo favente minor Pippinus regnum   
Italiae, Lodobich Aquitaniae tenent.   
Mortua autem Hildegard, rex excellentissimus Karolus Fastradam duxit uxorem.   
Quae Hildegard apud urbem Mettensem in beati Arnulfi oratorio requiescit.   
Pro eo denique, quod a beato Arnulfo iam fati reges originem ducerent, suorum ibi   
carorum defuncta corpora posuere. Nam ibi humatae sunt duae regis Pippini filiae,   
quarum una Rodthaid, altera Adelaid appellata est; ibi quoque et iunioris regis   
Karoli duae nihilominus tumulatae sunt natae, scilicet Adelaid et Hildigard; quae   
Hildigard materno nuncupata nomine, matrem morientem citius subsecuta est. Quarum   
omnium epitaphia a nobis iussu gloriosi regis Caroli composita, ut de eis liquido   
lectori satisfieret, subter annotare curavi.  
-------------------------------------------------------------  
Epitaphium Rothaidis, filiae Pippini regis.   
Hic ego quae iaceo Rothaid de nomine dicor,   
Quae genus excelso nimium de germine duco;   
Nam mihi germanus gentes qui subdidit armis   
Ausonias, fretus Karolus virtute Tonantis;   
Pippinus pater est, Karolo de principe cretus,   
Aggarenum stravit magna qui caede tyrannum.   
Pippinus proavus, quo non audacior ullus;   
Ast abavus Anschise potens, qui ducit ab illo   
Troiano Anchisa longo post tempore nomen.   
Hunc genuit pater iste sacer praesulque beatus

p. 266

Arnulfus, miris gestis qui fulget ubique,   
Hic me spe cuius freti posuere parentes.  
-------------------------------------------------------------  
Epitaphium Adheleidis, filiae cuius supra.   
Perpetualis amor capiendae et causa salutis,   
Pectore quem vigili huc properare facit,   
Nosse cupis cur busta sacer numerosa retentet   
Hic locus, astrigeri qua patet aula poli?   
Iste sacer Domini qui post servavit ovile,   
Legitimi fuerat germinis ante pater;   
Cuius posteritas atavo confisa patrono,   
Hoc cupit in sancto ponere menbra loco.   
Pippini hic proles Adheleid pia virgo quiescit,   
Quam simul et reliquas sancte tuere pater.  
-------------------------------------------------  
Epitaphium Hildegardis reginae.   
Aurea quae fulvis rutilant elementa figuris,   
Quam clara extiterint menbra sepulta, docent.   
Hic regina iacet regi praecelsa potenti   
Hildegard Karolo quae bene nupta fuit.   
Quae tantum clarae transcendit stirpis alumnos,   
Quantum, quo genita est, Indica gemma solum.   
Huic tam clara fuit florentis gratia formae,   
Qua nec in occiduo pulchrior ulla foret.   
Cuius haut tenerum possint aequare decorem   
Sardonix Pario, lilia mixta rosis.   
Attamen hanc speciem superabant lumina cordis,   
Simplicitasque animae, interiorque decor;   
Tu mitis, sapiens, sollers, iocunda fuisti,   
Dapsilis et cunctis condecorata bonis.   
Sed quid plura feram, cum non sit grandior ulla   
Laus tibi, quam tanto complacuisse viro!   
Cumque vir armipotens sceptris iunxisset avitis   
Cigniferumque Padum Romuleumque Tybrim,   
Tu sola inventa es, fueris quae digna tenere   
Multiplicis regni aurea sceptra manu.   
Alter ab undecimo iam te susceperat annus,   
Cum vos mellifluus consotiavit amor;   
Alter ab undecimo rursum te sustulit annus,   
Heu genitrix regum, heu decus atque dolor!   
Te Francus, Suevus, Germanus et ipse Britannus,   
Cumque Getis duris plangit Hybera cohors.   
Accola te Ligeris, te deflet et Itala tellus,   
Ipsaque morte tua anxia Roma gemit.   
Movisti ad fletus et fortia corda virorum,   
Et lacrimae clipeos inter et arma cadunt.   
Heu quantis sapiens et firmum robore semper   
Ussisti flammis pectus herile viri!   
Solatur cunctos spes haec sed certa dolentes,   
Pro dignis factis quod sacra regna tenes.   
Iesum nunc precibus, Arnulfe, exores eorum   
Participem fieri hanc, pater alme, tuis.

p. 267

Epitaphium Adeleidis filiae Karoli regis quae in Italia nata est, quando sibi eam   
ipse subegit.   
Hoc tumulata iacet pusilla puellula busto,   
Adeleid amne sacro quae vocitata fuit.   
Huic sator est Karolus, gemino diademate pollens,   
Nobilis ingenio, fortis ad arma satis.   
Sumpserat haec ortum prope moenia celsa Papiae,   
Cum caperet genitor Itala regna potens;   
Sed Rhodanum properans rapta est de limine vitae,   
Ictaque sunt matris corda dolore procul.   
Excessit patrios non conspectura triumphos;   
Nunc patris aeterni regna beata tenet.  
--------------------------------------------------------------   
Epitaphium Hildegardis filiae cuius supra.   
Hildegard, rapuit subito te funus acerbum,   
Ceu raptat Boreas vere ligustra novo.   
Explevit necdum vitae tibi circulus annum,   
Annua nec venit lux geminata tibi.   
Parvula non parvum linquis virguncula luctum,   
Confodiens iaculo regia corda patris,   
Matris habens nomen renovas de morte dolorem,   
Postquam vixisti vix quadraginta dies.   
Pectore nos moesto lacrimarum fundimus amnes,   
Tu nimium felix gaudia longa petis.   
Sed his quae praetereunda non erant admodum breviter praelibatis, ad narrationis   
tramitem revertamur,   
Post beatissimum denique Arnulfum Mettensia ecclesiae Goericus tricesimus,   
qui et Abbo vocitatus est, praefuit.   
Deinde Godo primus atque tricesimus episcopalis officii curam gessit.   
Quo de mundo excedente, Chlodulfus cuius supra mentionem fecimus, beati   
patris Arnulfi genitalis filius, Anschisi quoque, a quo semen propagatum est regium,   
germanus, ad episcopale culmen ob paternae sanctitatis gloriam tricesimus   
atque secundus ascendit, de quo nihil ad nos amplius, praeter quod a tali radice exortus   
est, fama perduxit.   
Quo decedente, fidelem populum moderaturus tertius atque tricesimus Abbo   
ascitus est.   
Post quem Aptatus, deinde Felix, gregi feliciter dominico pastores extiterunt.   
Dehinc Sigebaldus, generosis ortus natalibus, religioso coetui antistes effectus   
est, vir per omnia utilitatibus ecclesiae deditus, sacrorum quoque culminum sollertissimus   
restitutor. Hic de animarum statu sollicitus, duo monasteria condidit, e quibus   
unum Eleriacum vel etiam Nova-cella dicitur, alterum quoque Novum - quod   
- Villare vocitatur. Hunc dirus podagrae dolor vehementer afflixit; sed ille in aeternis   
gaudiis mentem figens, dolores corporeos patientissime toleravit.   
Iam hinc vir egregius et omnibus praeconiis efferendus, Chrodegangus antistes   
eligitur, ex pago Hasbaniensi oriundus, patre Sigramno, matre Landrada, Francorum   
ex genere primae nobilitatis progenitus. Hic in palatio maioris Karoli ab ipso enutritus,   
eiusdemque referendarius extitit, ac demum Pippini regis temporibus pontificale   
decus promeruit. Fuit autem omnino clarissimus omnique nobilitate coruscus,   
forma decorus, eloquio facundissimus, tam patrio quamque etiam latino sermone imbutus,

p. 268

servorum Dei nutritor, orfanorum viduarumque non solum altor sed et clementissimus   
tutor. Cumque esset in omnibus locuples, a Pippino rege omnique   
Francorum caetu singulariter electus, Romam directus est, Stephanumque venerabilem   
papam, ut cunctorum vota anhelabant, ad Gallias evocavit. Hic clerum adunavit, et   
ad instar coenobii intra claustrorum septa conversari fecit, normamque eis instituit,   
qualiter in ecclesia militare deberent; quibus annonas vitaeque subsidia sufficienter   
largitus est, ut perituris vacare negotiis non indigentes, divinis solummodo officiis   
excubarent. Ipsumque clerum abundanter lege divina Romanaque imbutum cantilena,   
morem atque ordinem Romanae ecclesiae servare praecepit, quod usque ad id tempus   
in Mettensi ecclesia factum minime fuit. Hic fabricare iussit una cum adiutorio Pippini   
regis rebam sancti Stephani prothomartyris, et altare ipsius atque cancellos,   
presbiterium arcusque per girum. Similiter et in ecclesia beati Petri maiori presbiterium   
fieri iussit. Construxit etiam ambonem auro argentoque decoratum, et arcus   
per girum throni ante ipsum altare. Aedificavit praeterea monasterium in parrochia   
beati Stephani in pago Mosellensi, in honore beatissimi Petri apostoli, et ditavit illud   
opibus magnis, monachosque ibi constituit atque sub regula sancti patris Benedicti   
in una karitate coniunxit. Construxit etiam alterum monasterium quod Gorzia vocitatur,   
ubi pari modo non modicam multitudinem adunavit monachorum. Expetiit   
denique a Paulo Romano pontifice tria corpora sanctorum martyrum, id est beati   
Gorgonii, quod in Gorzia requiescit, et beati Naboris, quod in Hilariaco monasterio   
conditum est, et beati Nazarii, quod ultra fluvium Rhenum in monasterio quod vocatur   
Lorishaim, aedificata in honore ipsius martyris miri decoris basilica, collocavit.   
Hoc siquidem praedium Chilliswindis quondam, religiosa foemina, et Cancro   
eius filius, eidem Chrodegango antistiti ad partem beati Stephani tradiderant. Fuit   
siquidem beatus iste vir in elemosinis largus, in caritate purissimus, susceptor hospitum   
atque peregrinorum; sed quoniam longum est, bona quae gessit ex ordine retexere,   
satis sit haec pauca praelibasse de plurimis. Hic consecravit episcopos quam   
plurimos per diversas civitates, presbiteros nihilominus ac diaconos, ceterosque ecclesiasticos   
ordines, sicut moris est Romanae ecclesiae, in diebus sabbatorum quaternis   
temporibus anni. Rexit aecclesiam Mettensem annis viginti tribus, mensibus, diebus   
5. Obiit pridie Nonas Martias in diebus Pippini regis. Requiescit in Gorzia   
monasterio, quod ipse a fundamentis extruxit.   
Hic iam, pater sanctissime Angilramne, narrationis serie vestram beatitudinem   
locus expectat. Sed ego meae tenuitatis non inmemor, adtemptare minus idonee   
non audeo, quae de vestrae vitae cursu laudabili maiori stilo promenda sunt.